**Regnbuen sin periodeplan for januar-februar-mars 2024**

Da var vi inne i et nytt år her i barnehagen. Vi står foran en kjekk vinter og vår med flere spennende prosjekter på planen. Vi håper at alle sammen har hatt en fin ferie, og har fått samlet opp energi til å ta fatt på det nye året.

**Januar** skal vi bruke til å komme tilbake til de gode rutinene våre, friske opp i temaer som vi har fokus på gjennom året, samt ta fatt på noen nye prosjekter.

De to første ukene skal vi ha ekstra fokus på gjenvinning og miljøvern. Dette er godt å få tatt opp igjen, både for store og for små slik at vi frem mot sommeren kan ha dette i tankene når vi holder på med alt det andre vi skal holde på med. «*Barna skal gjøre erfaringer med å gi omsorg og ta vare på omgivelsene og naturen» RP s. 12*

Vi vil gi barn erfaringer ved å ha samlinger med fokus på blant annet resirkulering, og vi vil gå tur til gjenvinningsstasjon med glass og metall. Vi kommer også til å gå til strandsonen for å plukke søppel der. Utover våren blir strandsonen en arena for lek og utforsking, og det vil derfor være nødvendig å rydde for å gjør den klar for dette. Forhåpentligvis vil vi også kunne samle bosset og stille det ut i barnehagen, slik at vi kan se på alt søppelet vi har samlet sammen.

I løpet av perioden skal vi også sette i gang med planting og dyrking i grønnsakshagen vår. Her skal det også komme opp et drivhus som skal stå klart når det nærmer seg sommer. Dette vil være et prosjekt som strekker seg over hele vinteren og våren, og vi håper å få startet på arbeidet allerede nå i januar. Barnehagen skal sørge for at *barn «får innsikt i matens opprinnelse, produksjon av matvarer og veien fra mat til måltid»* RP s. 31. Gjennom aktiv deltakelse i prosjektet med drivhus, dyrking av forskjellige grønnsaker, sanking av frukt og slakting vil barna få erfaringer med hvordan forskjellige matvarer blir til, og hvordan mat går fra jord til bord. Forhåpentligvis vil dette føre til noen fantastisk gode og sunne måltider her i barnehagen.

Ellers i januar skal vi fortsette de gode stundene vi har hos dyrene våre. Det er viktig at de får det de trenger av mat og drikke, spesielt når det er kaldt ute. Vi skal rengjøre hos alle dyrene slik at det er trivelig for dyrene våre. Vi håper også på gode stunder i akebakken, og at vi får brukt det som vintertiden har å by på, på en god måte.

**I februar** håper vi på å kunne starte året båtsesong. Vi kommer i overgangen januar/februar til å starte med samlinger om fiskearter og fiskeredskaper for å forberede oss på hva vi skal bruke og hva vi kan forvente å få når vi skal på årets båt og fisketurer. I løpet av februar håper vi at alle sammen skal ha vært på en båttur. Vi skal ha fokus på bruk av fiskestang og sniksnøre. Vi håper også at vi skal kunne lage måltider av fisken vi får.

Når det kommer til drivhuset vårt, skal vi få startet på gulvet i februar. Dette vil kreve en del arbeid, og vil også avhenge av at det ikke er tele i bakken. Potetåkeren skal også gjøres klar. Vi må finne stokker vi kan ramme inn potetåkeren med slik at vi kan fylle på med jord.

I februar kommer også tiden for å markere samenes nasjonaldag og vi skal lage fastelavnsris og boller.

Uke 9 blir det brannvernuke i barnehagen. Vi skal friske opp i rutiner som vi har om det skulle oppstå en nødsituasjon. Dette er både godt for store og små å få øve på.

**I mars** skal vi jobbe videre med jordbruket og drivhuset skal få ferdigstilt gulvet sitt. Samtidig som dette gjøres skal vi forberede oss til planting. Vi skal ha klart stiklinger og starte med planting. Alle frukttrær og busker må også beskjæres slik at vi kan få mest mulig frukt og bær når den tid kommer. Vi kommer også til å fortsette med båtturer og denne gang med fokus på krabber. Vi skal sette tegner og kanskje får vi nok til å kunne smake på krabbene også.

Mars avsluttes av påske. Frem mor påske vil vi jobbe med at barna skal få «kjennskap til grunnleggende verdier i kristen og humanistisk arv og tradisjon og blir kjent med religioner og livssyn som er representert i barnehagen» RP s. 35. Vi skal ha samlinger, formingsaktiviteter og vi vil ha påskefrokost. Her kommer invitasjon.

**Regnbuen** består denne våren av 19 barn sammen med Irene, Kristin, Sara og Lars Kristian. Vi har i oddetallsuker innedag mandag, tirsdag og fredag og utedag onsdag og torsdag, mens i partallsuker har vi innedag tirdag og onsdag, og utedag mandag, torsdag og fredag. Frokost blir servert mellom 07:30 og 08:30 hver dag. På innedager starter vi med samling klokken 09:30. Mandager er lekedag, så her kan barna ta med seg en leke som tåler å være både inne og ute.

Gruppeuker fortsetter vi med utover våren i uke 4,8,12,16 og 20. Egen plan for disse ukene ligger på kidplan. Fortløpende dokumentasjon av dagene våre vil bli lagt ut på Kidplan. Her vil det komme bilder og beskrivelse av dagene våre.

Om dere skulle lure på noe, ville ta opp noe eller ønsker en samtale er det bare å ta kontakt med oss.

Hilsen Irene, Kristin, Sara og Lars Kristian